目无全牛赋（以虚心通明暗与理会为韵）
王履贞 (Tang)
著绝艺者。积功而成。穷物理者。因心而明。观彼庖丁之游刃。合夫天道之至情。运心术于妙用。得元技于惟精。相彼牛兮。虽完体斯在。于我目也。而折俎已呈。岂不以因功之深。为志所使。挥无厚以合度。投有閒之中轨。积就之妙。既由乎月将。操割之微。亦依乎天理。若动不导窾。任非由已。则必授夫力劬。孰能免夫目视。始吾于牛也。肤革未充。筋骸靡穷。心无所措其利。手无所施其功。惑臂臑之原本。迷脉腠之要终。动既多悔。勤而未通。逮三载以积用。乃一朝而发蒙。今吾于牛也。察其博硕。考其小大。不俟刃解。自将神会。定贵贱之骨。若委地而在前。视血膋之膏。虽表革而无外。信功著而理贯。乃道成而情泰。遂得不遵莲锷。不合桑林。骍骍之躯。折如应手。𧥄𧥄之角。割若惬心。此乃变化斯探。视听靡滥。美候明而咸见。虽处幽而无暗。夫人之修业。颇亦象诸。能元通而理达。则疑释而误虚。别有技业目牛。得同硕鼠。取势行止。喻义庠序。窃学见贤思齐。敢望惟仁是与。傥王庖之可待。愿发硎而延伫。